CINNEADH (AE) 2022/982 ÓN gCOMHAIRLE

an 16 Meitheamh 2022

maidir le tograí chun Foscríbhinní I agus II a ghabhann leis an gCoinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (CITES) a leasú ag féachaint do 19ú Comhdháil na bPáirtithe in CITES, agus maidir le speiceas le háireamh i bhFoscríbhinn III a ghabhann le CITES, a thíolacadh thar ceann an Aontais Eorpaigh

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,

Ag féachaint don togra ón gCoimisiún Eorpach,

De bharr an mhéid seo a leanas:

(1) Tháinig an Coinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (CITES) i bhfeidhm an 1 Iúil 1975. Le Cinneadh (AE) 2015/451 ón gComhairle (1), d’aontaigh an tAontas Eorpach do CITES.

(2) De bhun Airteagal XI(3) de CITES, féadfaidh Comhdháil na bPáirtithe in CITES, inter alia, cinntí a ghlacadh chun Foscríbhinn I agus Foscríbhinn II a ghabhann le CITES a leasú.

(3) Ina theannta sin, de bhun Airteagal XVI de CITES, féadfaidh aon Pháirtí a chur faoi bhráid Rúnaíocht CITES liosta speiceas le háireamh i bhFoscríbhinn III a ghabhann le CITES a shainaithníonn an páirtí sin mar speicis atá faoi réir rialaithe faoina dhlínse, chun dúshaothrú a chosc nó a shrianadh, agus a bhfuil comhar Páirtithe eile i rialáil trádála de dhíth ina leith.

(4) Le linn a 19ú cruinniú, a thionólfar ón 14 go dtí an 25 Samhain 2022, déanfaidh Comhdháil na bPáirtithe cinneadh maidir le tograí chun Foscríbhinn I agus Foscríbhinn II CITES a leasú. Ní mór do na Páirtithe na tograí sin a chur faoi bhráid Rúnaíocht CITES faoin 17 Meitheamh 2022. Féadfaidh an tAontas, mar Pháirtí in CITES, tograí den sórt sin a dhéanamh.

(5) Tá tíolacadh na dtograí atá le breithniú ag Comhdháil na bPáirtithe bunaithe ar anailís shaineolach ar fhiúntas tograí den sórt sin, i gcomhréir leis na critéir arna mbunú in CITES agus de réir na fianaise eolaíche is fearr atá ar fáil. Le fianaise den sórt sin, tacaítear leis na tograí atá leagtha amach sa Chinneadh seo, a bhfuil sé d’aidhm acu a áirithiú nach bhfuil trádáil sa speiceas lena mbaineann ina bagairt ar a mharthanas san fhiántas,

TAR ÉIS AN CINNEADH SEO A GHLACADH:

Airteagal 1 Ag féachaint don 19ú cruinniú de Chomhdháil na bPáirtithe sa Choinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (CITES), déanfaidh an tAontas an méid seo a leanas: — na tograí le haghaidh leasuithe ar Fhoscríbhinn I agus Foscríbhinn II a ghabhann le CITES agus a leagtar amach in Iarscríbhinn I a ghabhann leis an gCinneadh seo a thíolacadh; — na tograí le haghaidh leasuithe ar Fhoscríbhinn II a ghabhann le CITES agus a leagtar amach in Iarscríbhinn II a ghabhann leis an gCinneadh seo a chomhthíolacadh.

Airteagal 2 Tíolacfaidh an tAontas an speiceas a liostaítear in Iarscríbhinn III a ghabhann leis an gCinneadh seo atá le háireamh i bhFoscríbhinn III a ghabhann le CITES.

Airteagal 3 Tiocfaidh an Cinneadh seo i bhfeidhm ar dháta a ghlactha.

Arna dhéanamh i Lucsamburg, 16 Meitheamh 2022. Thar ceann na Comhairle An tUachtarán O. DUSSOPT

(1) Cinneadh (AE) 2015/451 ón gComhairle an 6 Márta 2015 maidir le haontachas an Aontais Eorpaigh leis an gCoinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (CITES) (IO L 75, 19.3.2015, lch. 1).